ਵਾਸ਼ਿੰਗਟਨ, 5 ਮਾਰਚ
ਅਮਰੀਕਾ ਵਿਚ ਪਾਕਿਸਤਾਨ ਦੇ ਰਾਜਦੂਤ ਅਸਦ ਮਜੀਦ ਖ਼ਾਨ ਦਾ ਕਹਿਣਾ ਹੈ ਕਿ ਪੁਲਵਾਮਾ ਹਮਲੇ ਤੋਂ ਬਾਅਦ ਪਾਕਿ ਨੂੰ ਨਿਸ਼ਾਨੇ ’ਤੇ ਲੈ ਕੇ ਭਾਰਤ ‘ਖ਼ੁਦ ਹੀ ਅਦਾਲਤ, ਜੱਜ ਤੇ ਫਾਹੇ ਟੰਗਣ’ ਵਾਲਾ ਬਣ ਬੈਠਾ ਹੈ। ਉਨ੍ਹਾਂ ਦਾਅਵਾ ਕੀਤਾ ਕਿ ‘ਸੰਗਠਿਤ ਪੱਧਰ ਉੱਤੇ’ ਪਾਕਿਸਤਾਨ ਵਿਚ ਕੋਈ ਅਤਿਵਾਦੀ ਜਥੇਬੰਦੀ ਮੌਜੂਦ ਨਹੀਂ ਹੈ। ਰਾਜਦੂਤ ਨੇ ਨਾਲ ਹੀ ਕਿਹਾ ਕਿ ਪਾਕਿ ਵੱਲੋਂ ਭਾਰਤ ਖ਼ਿਲਾਫ਼ ਐੱਫ-16 ਜਹਾਜ਼ਾਂ ਦੀ ਵਰਤੋਂ ਬਾਰੇ ਅਮਰੀਕਾ ਵੱਲੋਂ ਮੰਗੀ ਕਿਸੇ ਵੀ ਤਰ੍ਹਾਂ ਦੀ ਜਾਣਕਾਰੀ ਬਾਰੇ ਉਨ੍ਹਾਂ ਨੂੰ ਕੋਈ ਇਲਮ ਨਹੀਂ ਹੈ। ਜ਼ਿਕਰਯੋਗ ਹੈ ਕਿ ਭਾਰਤੀ ਹਵਾਈ ਫ਼ੌਜ ਨੇ ਇਕ ਖ਼ਾਸ ਕਿਸਮ ਦੀ ਮਿਜ਼ਾਈਲ ਪਾਕਿ ਹਮਲੇ ਤੋਂ ਬਾਅਦ ਸਬੂਤ ਵੱਜੋਂ ਪੇਸ਼ ਕੀਤੀ ਸੀ ਤੇ ਕਿਹਾ ਸੀ ਕਿ ਇਹ ਐੱਫ-16 ਵਿਚ ਹੀ ਵਰਤੀ ਜਾਂਦੀ ਹੈ। ਜਦਕਿ ਪਾਕਿ ਨੇ ਇਨ੍ਹਾਂ ਜਹਾਜ਼ਾਂ ਦੀ ਵਰਤੋਂ ਤੋਂ ਪੱਲਾ ਝਾੜਿਆ ਸੀ। ਅਮਰੀਕੀ ਵਿਦੇਸ਼ ਵਿਭਾਗ ਨੇ ਕਿਹਾ ਹੈ ਕਿ ਉਹ ਨੇਮਾਂ ਦਾ ਉਲੰਘਣ ਕਰ ਕੇ ਪਾਕਿਸਤਾਨ ਵੱਲੋਂ ਐੱਫ-16 ਵਰਤਣ ਬਾਰੇ ਪਾਕਿ ਤੋਂ ਜਾਣਕਾਰੀ ਮੰਗ ਰਿਹਾ ਹੈ। ਖ਼ਾਨ ਨੇ ਕਿਹਾ ਕਿ ਪਾਕਿਸਤਾਨ ਵਿਚ ਵੜ ਕੇ ਹਵਾਈ ਹਮਲਿਆਂ ਰਾਹੀਂ 300 ਅਤਿਵਾਦੀ ਮਾਰਨ ਦਾ ਦਾਅਵਾ ਕਰ ਕੇ ਭਾਰਤ ਨੇ ਪਹਿਲਾਂ ਤੋਂ ਹੀ ਸਿਖ਼ਰਾਂ ’ਤੇ ਪੁੱਜੇ ਟਕਰਾਅ ਨੂੰ ਹੋਰ ਹਵਾ ਦੇ ਦਿੱਤੀ। ਰਾਜਦੂਤ ਨੇ ਕਿਹਾ ਕਿ ਕੌਮਾਂਤਰੀ ਮੰਚ ਉੱਤੇ ਅਤੇ ਭਾਰਤ ਵਿਚ ਵੀ ਹੁਣ ਇਨ੍ਹਾਂ ਦਾਅਵਿਆਂ ਨੂੰ ਖਾਰਜ ਕੀਤਾ ਜਾ ਰਿਹਾ ਹੈ। ਅਮਰੀਕੀ ਕਾਂਗਰਸ ਵੱਲੋਂ ਚਲਾਏ ਜਾਂਦੇ ਥਿੰਕ ਟੈਂਕ ਯੂਐੱਸ ਇੰਸਟੀਚਿਊਟ ਆਫ਼ ਪੀਸ ਅੱਗੇ ਪੇਸ਼ ਹੁੰਦਿਆਂ ਖ਼ਾਨ ਨੇ ਕਿਹਾ ਕਿ ਪਾਇਲਟ ਨੂੰ ਰਿਲੀਜ਼ ਕੀਤੇ ਜਾਣ ਤੋਂ ਬਾਅਦ ਹੁਣ ਐਲਓਸੀ ’ਤੇ ਤਣਾਅਪੂਰਨ ਮਾਹੌਲ ਹੈ। ਉਨ੍ਹਾਂ ਪਾਕਿ ਪ੍ਰਧਾਨ ਮੰਤਰੀ ਇਮਰਾਨ ਖ਼ਾਨ ਵੱਲੋਂ ਦਿੱਤੇ ਗੱਲਬਾਤ ਦੇ ਸੱਦੇ ਨੂੰ ਵੀ ਦੁਹਰਾਇਆ।

ਭਾਰਤ ਦੇ ਖਿਲਾਫ ਪਾਕਿਸਤਾਨ ਨੇ  ਕਿਸ ਕਿਸਮ ਦਾ ਜਹਾਜ਼ ਵਰਤਿਆ ਜਾਂਦਾ ਹੈ?
ਖਬਰਾਂ ਮੁਤਾਬਕ ਪਾਕਿਸਤਾਨ ਨੇ ਭਾਰਤ ਖਿਲਾਫ ਐੱਫ-16 ਜਹਾਜ਼ ਦੀ ਵਰਤੋਂ ਕੀਤੀ ਸੀ।